Președintele PNL Suceava, Gheorghe Flutur, a declarat că în cursul zilei de marți a participat, la Dorna Arini, la „o întâlnire școală de campanie”, la care au fost prezenți peste 400 de cetățeni. Aceștia, alături de Gheorghe Flutur, au participat la lansarea candidaturii pentru un nou mandat a primarului PNL din Dorna Arini, Andrei Mazăre.
Președintele PNL Suceava, Gheorghe Flutur, li s-a adresat muntenilor cu un discurs de suflet: „Dați-mi primarul meu! Andrei Mazăre este unul dintre cei mai tineri primari liberali, care a excelat în primul mandat și a transformat stațiune turistică Dorna Arini într-o perlă a munților Dornei. În patru din cele șase sate ale comunei a adus apă și canalizare, care în zilele viitoare vor fi puse în funcțiune. Lungimea rețelei este de 12 km. Are pregătit un al doilea proiect de extindere a rețelei de apă și canalizare pe o distanță de 7 km. A început asfaltarea străzilor, având în vedere 11 străzi care urmează să fie asfaltate. Școala din satul Rusca se modernizează în momentul de față. Peste 10 km de iluminat public cu LED-uri moderne funcționează deja în comună. A introdus masa sănătoasă în școli pentru copii, a dotat școlile cu un microbuz electric modern, care va sosi la Dorna Arini în zilele următoare. Poate cel mai important lucru, a reușit să unească oamenii, organizând acțiuni voluntare de curățenie. Comuna este curată, iar oamenii vorbesc la superlativ despre el. Pentru mine, ca președinte PNL la Suceava, Andrei Mazăre este o carte de vizită a administrației liberale cu care mă mândresc în fiecare localitate din județ”, a spus Flutur.
Întâlnirea electorală de la Dorna Arini a durat mai bine de o oră, după care a urmat o sesiune de fotografii la solicitarea oamenilor, ceea ce a demonstrat „căldura și aprecierea față de primar”. ”Andrei Mazăre a reușit să salveze imaginea unei coaliții, trecând de la o sală goală, de 7 oameni, la una plină, de 400, demonstrând astfel solidaritatea în coaliție. Bravo, Andrei Mazăre!”, a încheiat Gheorghe Flutur.